Document ID: 32007D0812

A BIZOTTSÁG HATÁROZATA
(2007. november 28.)
a 41/2007/EK tanácsi rendelet IIA. mellékletével összhangban a fokozott megfigyelési program alapján három, halászatra fordítható többletnap Hollandia számára történő odaítéléséről
(az értesítés a C(2007) 5711. számú dokumentummal történt)
(Csak a holland nyelvű szöveg hiteles)
(2007/812/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a bizonyos halállományokra és halállománycsoportokra vonatkozó, halfogási korlátozások alá tartozó vizeken tartózkodó közösségi hajókon és a közösségi vizeken alkalmazandó halászati lehetőségeknek és kapcsolódó feltételeknek a 2007. évre történő meghatározásáról szóló, 2006. december 21-i 41/2007/EK tanácsi rendeletre (1) és különösen annak IIA. melléklete 11.1. és 11.3. pontjára,
mivel:
(1)
A 41/2007/EK rendelet a 2007. évre meghatározza a bizonyos halállományokra és halállománycsoportokra vonatkozó halászati lehetőségeket, valamint felhasználásuk kapcsolódó feltételeit.
(2)
A 41/2007/EK rendelet IIA. melléklete meghatározza azon napok évenkénti maximális számát, amelyeken az adott melléket 4.1. pontjában említett halászeszközök valamelyikét szállító közösségi hajók a melléklet 2.1. pontjában meghatározott földrajzi területek egyikén tartózkodhatnak.
(3)
A IIA. melléklet lehetővé teszi a Bizottság számára, hogy a tudósok és a halászati ágazat közötti partnerség keretében megvalósuló fokozott megfigyelési program alapján három olyan többletnapot biztosítson a tagállamoknak, amelyen a szóban forgó melléklet 4.1. pontjában említett halászeszközök valamelyikét szállító hajó az említett területeken tartózkodhat.
(4)
2007. július 20-án Hollandia ismertette a Bizottsággal a tudósok és a halászati ágazat közötti partnerség keretében megvalósítandó fokozott megfigyelési programját.
(5)
A halászati tudományos, műszaki és gazdasági bizottság - a 41/2007/EK rendelet IIA. mellékletének 11.3. pontjában előírt konzultációt követően - megerősítette érdeklődését e program iránt, amely kiegészítené a közös halászati politika irányításához szükséges adatok gyűjtésére és kezelésére vonatkozó közösségi keret létrehozataláról szóló, 2000. június 29-i 1543/2000/EK tanácsi rendeletben (2) megállapított kötelezettségeket.
(6)
A 2007. július 20-án előterjesztett program alapján Hollandia számára a 2007. február 1-je és 2008. január 31-e közötti időszakra három többletnapot kell biztosítani a fokozott megfigyelési programban részt vevő hajókra vonatkozóan.
(7)
Az e határozatban előírt intézkedések összhangban vannak a Halászati és Akvakultúra-ágazati Bizottság véleményével,
ELFOGADTA EZT A HATÁROZATOT:
1. cikk
A Hollandia lobogója alatt közlekedő, a Bizottsághoz 2007. július 20-án előterjesztett fokozott megfigyelési programban részt vevő hajók részére biztosított azon napok maximális száma, amelyeken e hajók a 41/2007/EK rendelet IIA. mellékletének 2.1. pontjában meghatározott földrajzi területek bármelyikén tartózkodhatnak - amint azt az említett melléklet I. táblázata bemutatja -, három további nappal bővül a szóban forgó melléklet 4.1. pontjában említett halászeszközök valamelyikét szállító hajók esetében.
2. cikk
(1) Hollandia e bizottsági határozatnak az Európai Unió Hivatalos Lapjában való kihirdetésétől számított hét napon belül benyújtja a Bizottságnak az 1. cikkben említett fokozott megfigyelési programmal összefüggő mintavételi tervek céljára kijelölt hajók teljes jegyzékét.
(2) Az 1. cikkben meghatározott három többletnapból kizárólag a mintavételi tervek céljára kijelölt, a szóban forgó cikkben említett fokozott megfigyelési programban mindvégig részt vevő hajók részesülnek.
3. cikk
Hollandia két hónappal a 1. cikkben említett fokozott megfigyelési programok végrehajtása után jelentést készít a Bizottságnak a program keretében az érintett fajok és területek tekintetében elért eredményekről.
4. cikk
E határozat címzettje a Holland Királyság.
Kelt Brüsszelben, 2007. november 28-án.

Labels: 11
8
18
6